## Rješenje kojim se Društvu Actavis Group hf, Reykjavikurvegi 76-78, 220 Hafnarfjordur, Island, odobrava objavljivanje ponude za preuzimanje javnog dionič­kog društva PLIVA d.d. Zagreb

### NN 97/2006 (4.9.2006.), Rješenje kojim se Društvu Actavis Group hf, Reykjavikurvegi 76-78, 220 Hafnarfjordur, Island, odobrava objavljivanje ponude za preuzimanje javnog dionič­kog društva PLIVA d.d. Zagreb

# HRVATSKA AGENCIJA ZA NADZOR FINANCIJSKIH USLUGA

**2254**

Sukladno odredbama članka 15. stavka 1. točke 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) te članka 13. stavak 2. Zakona o preuzimanju dioničkih društava
(»Narodne novine« broj 84/02, 87/02 i 120/02), temeljem Zahtjeva društva Actavis
Group hf, Reykjavikurvegi 76-78, 220 Hafnarfjőrdur, Island, zastupanog po
punomoćniku Damiru Linti, odvjetniku iz Odvjetničkog društva Bogdanović, Dolički
i Partneri, Zagreb, Miramarska 24, za odobrenje objavljivanja ponude za
preuzimanje društva PLIVA d.d. Zagreb, Grada Vukovara 49, Uprava Hrvatske
agencije za nadzor financijskih usluga je, na sjednici održanoj 31. kolovoza
2006. godine, donijela

## RJEŠENJE

1. Društvu Actavis Group hf, Reykjavikurvegi 76-78, 220
Hafnarfjőrdur, Island, odobrava se objavljivanje ponude za preuzimanje javnog
dioničkog društva PLIVA d.d., Zagreb, Ulica grada Vukovara 49.
2. Ovo Rješenje objavit će se u »Narodnim novinama«.

```
Obrazloženje
```

I. Podneskom od dana 9. kolovoza 2006. godine društvo Actavis Group hf,
Reykjavikurvegi 76-78, 220 Hafnarfjőrdur, Island (dalje u tekstu: Ponuditelj),
zastupano po punomoćniku Damiru Linti, odvjetniku iz Odvjetničkog društva
Bogdanović, Dolički i Partneri, Zagreb, Miramarska 24, podnijelo je Hrvatskoj
agenciji za nadzor financijskih usluga (dalje u tekstu: Agencija), temeljem
odredbe članka 13. stavak 1. Zakona o preuzimanju dioničkih društava (dalje u
tekstu: Zakon), Zahtjev za odobrenje objavljivanja ponude za preuzimanje javnog
dioničkog društva PLIVA d.d., Zagreb, Grada Vukovara 49 (dalje u tekstu:
Izdavatelj) i dokumentaciju u privitku.
Nakon izvršenog uvida u Zahtjev za odobrenje objavljivanja ponude za preuzimanje
i priloženu dokumentaciju, Agencija je pis­menima od dana 11., 24. i 25.
kolovoza 2006. godine, te usmeno, dana 30. kolovoza 2006. godine, od Ponuditelja
zatražila određene izmjene i dopune teksta ponude i priložene dokumentacije.
Ponuditelj je podnescima od dana 23., 24., 30. i 31. kolovoza 2006. godine,
dostavio zatražene izmjene i dopune teksta ponude i dostavljene dokumentacije.
Podneskom od dana 24. kolovoza 2006. godine, Ponuditelj je izmijenio podneseni
Zahtjev za odobrenje objavljivanja ponude za preuzimanje, tako što je povisio
cijenu koju se obvezuje platiti po dionici u ponudi za preuzimanje. Istim
podneskom Ponuditelje je, u skladu s odredbom članka 9. stavak 1. Zakona,
dostavio i Izmjenu bankarske Garancije broj 102/201408, koju je dana 23.
kolovoza 2006. godine, izdala HSBC BANK PLC, sa sjedištem na adresi Canada
Square, London E14 5AQ, Velika Britanija.
Podneskom od dana 25. kolovoza 2006. godine, Ponuditelj je Agenciji podnio
Prijedlog za određivanje usmene rasprave i hitno zakazivanje ročišta, radi
raspravljanja određenih pitanja za koja Ponuditelj drži da su bitna za
rješavanje o njegovom Zahtjevu, a obzirom da mu nije poznat stav i pravno
shvaćanje Agencije o tim pitanjima.
Kako u konkretnom slučaju, sukladno odredbi članka 149. Zakona o općem upravnom
postupku, određivanje usmene rasprave nije bilo obvezno, niti je Agencija
ocijenila da bi održavanje usmene rasprave bilo nužno za razrješenje stvari, to
je Ponuditelj o stavu Agencije o pitanjima iz Prijedloga za određivanje usmene
rasprave i hitno zakazivanje ročišta, upoznat u pismenu Agencije od dana 25.
kolovoza 2006. godine i usmeno, u prostorijama Agencije, dana 30. kolovoza 2006.
godine (Službena zabilješka klasa: UP/I-450-08/06-10/37, urbroj: 326-101/06-18).
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 1.859.264.800,00 kuna.
Uvidom u podatke Središnje depozitarne agencije d.d., Zagreb, Heinzelova 62a,
utvrđeno je da je Izdavatelj na zadnji dan u mjesecu travnju, svibnju i lipnju
2006. godine, imao više od 100 dioničara.
III. Uvidom u predmet Agencije – klasa: 450-08/06-13/69, utvr­đeno je da je
obveza objavljivanja ponude za preuzimanje Izda­va­telja, sukladno odredbama
članka 5. stavak 3. Zakona, za Ponuditelja nastala dana 10. srpnja 2006. godine,
kada je Ponuditelj u »Narodnim novinama« objavio namjeru objavljivanja ponude za
preuzimanje Izdavatelja, čemu je prethodila, objava istog oglasa u »Večernjem
listu« od 6. srpnja 2006. godine te u »Jutarnjem listu« od 7. srpnja 2006.
godine.
IV. Ponuditelj zajednički djeluje s društvom Quaestus Private Equity Partners
d.o.o., Zagreb, Jurišićeva 1a, temeljem »Ugovora o su investiranju« sklopljenog
dana 21. travnja 2006. godine i s društvom Herkonugil ehf, Storhofdy 23,
Reykjavik, Island, temeljem usmenog sporazuma sklopljenog s Ponuditeljem i
potvrđenog pisanom Potvrdom o sklopljenom sporazumu od dana 16. kolovoza 2006.
godine.
Ponuditelj i osobe s kojima Ponuditelj zajednički djeluje imatelji su ukupno
3.761.816 redovnih dionica Izdavatelja s pravom glasa, pri čemu je Ponuditelj
imatelj 421.612 GDR-a, koji predstavljaju i zamjenjivi su za 84.322 redovne
dionice Izdavatelja, što predstavlja 0,454% od ukupnog broja redovnih dionica
Izdavatelja, odnosno, 0,477% od ukupnog broja glasova umanjenog za pravo glasa
iz vlastitih dionica Izdavatelja. Uz to Ponuditelj je imatelj i
1.989.413redovnih dionica Izdavatelja, koje su stečene temeljem Opcijskog
ugovora sklopljenog dana 27. lipnja 2006. godine, između Ponuditelja i društva
ELL 33 ehf. sa sjedištem u Efstaleiti 5, 103 Reykjavik, Island, koje
predstavljaju 10,7% od ukupnog broja redovnih dionica Izdavatelja, odnosno,
11,266% od ukupnog broja glasova umanjenog za pravo glasa iz vlastitih dionica
Izdavatelja.
Društvo Quaestus Private Equity Partners d.o.o., Zagreb, Juriši­ćeva 1a, imatelj
je 122.087 redovnih dionica Izdavatelja s pravom glasa, što predstavlja 0,657%
od ukupnog broja redovnih dionica Izdavatelja, odnosno, 0,691% od ukupnog broja
glasova umanjenog za pravo glasa iz vlastitih dionica Izdavatelja
Društvo Herkonugil ehf, Storhofdy 23, Reykjavik, Island imatelj je 300.253 GDR-a,
koji predstavljaju i zamjenjivi su za 60.050 redov­ne dionice Izdavatelja te je
imatelj 1.505.943 redovne dionice Izdavatelja, što predstavlja 8,423% od ukupnog
broja redovnih dionica Izdavatelja, odnosno, 8,868% od ukupnog broja glasova
umanjenog za pravo glasa iz vlastitih dionica Izdavatelja
Slijedom navedenoga, Ponuditelj i osobe koje s Ponuditeljem zajednički djeluju,
imatelji su ukupno 721.865 GDR-a koji predstavljaju i zamjenjivi su za 144.373
redovne dionice Izdavatelja te 3.617.443 redovne dionice izdavatelja, što je
ukupno 3.761.816 redov­nih dionica Izdavatelja, što predstavlja 21,302% od
ukupnog broja glasova umanjenog za pravo glasa iz vlastitih dionica Izdavatelja.
V. Cijena po kojoj Ponuditelj nudi otkup dionica u ponudi za preuzimanje iznosi
795,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj zajednički djeluje,
stjecali dionice Izdavatelja niža je od ponuđene cijene.
Prema podacima Zagrebačke burze d.d., Zagreb, dostavljenim na zahtjev Agencije
(u predmetu: klasa: 450-08/06-13/68), na Zagrebačkoj burzi u zadnja tri mjeseca
prije nastanka obveze objav­ljivanja ponude za preuzimanje ostvarena je
prosječna cijena od 615,10 kuna. Dionice Izdavatelja ne kotiraju na Varaždinskoj
burzi. Slijedom svega navedenog, utvrđeno je da je cijena izražena u ponudi za
preuzimanje u iznosu od 795,00 kune po dionici, utvrđena u skladu s odredbom
članka 15. stavaka 3-6 Zakona.
VI. Temeljni kapital Izdavatelja podijeljen je na 18.592.648 re­dov­nih dionica,
svaka u nominalnom iznosu od 100,00 kuna. Ponuditelj je obvezan, sukladno
odredbi članka 9. stavka 1. Zakona, osigurati novčana sredstva za plaćanje
13.897.415 redovnih dionica Izdavatelja, u iznosu od najmanje 11.048.444.925,00
kuna.
Ponuditelj je, kao sredstvo osiguranja plaćanja dionica u ponudi za preuzimanje
i plaćanja predvidivog iznosa troškova prihvata ponude, dostavio Bankovnu
garanciju broj 102/201408, neopozivu i bezuvjetnu, na prvi poziv, koju je dana
22. kolovoza 2006. godine u korist svih dioničara Izdavatelja izdala HSBC BANK
PLC, sa sjedištem na adresi Canada Square, London E14 5AQ, Velika Britanija, s
rokom važenja do 8. veljače 2007. godine, s tim da valjanost garancije istječe u
svakom slučaju (I) ako do 13. listopada 2006. godine Ponuditelj iz bilo kojeg
razloga ne objavi ponudu za preuzimanje (II) ne bude udovoljeno uvjetu prihvata
od 50% plus jedan glas od prava glasa u društvu ili (III) kada Ponuditelj
doznači iznos potreban za plaćanje ukupne cijene za deponirane dionice na
depozitarov račun u banci kao račun za ispunjenje novčane obveze te također
Izmjenu Garancije broj 102/201408, izdanu od iste banke dana 23. kolovoza 2006.
godine.
Polazeći od toga da cijena po kojoj Ponuditelj nudi otkup dionica u ponudi za
preuzimanje iznosi 795,00 kuna po dionici, a nakon uvida u Garanciju broj
102/201408, od dana 22. kolovoza 2006. godine i Izmjenu Garancije broj
102/201408, izdanu dana 23. kolovoza 2006. godine, dokumentaciju priloženu uz
Zahtjev za odobrenje objavljivanja ponude za preuzimanje, te podatke kojima
raspolaže Agencija, utvrđeno je da je Ponuditelj osigurao sredstva za plaćanje
svih 13.897.415 redovnih dionica Izdavatelja, a sukladno odredbama članka 9.
stavci 1. i 3. Zakona.
VII. Sukladno odredbi članka 14. stavak 2. Zakona, Ponuditelj je u ponudi za
preuzimanje naveo da neće kupiti dionice Izdavatelja na kojima je zasnovan teret
ili koje će biti pohranjene radi prihvata ponude za preuzimanje ako ukupan broj
glasova koji daju pohranjene dionice, zajedno s ukupnim brojem glasova kojima
raspolaže Ponuditelj, uključujući i glasove iz dionica koje drže osobe koje
zajednički djeluju s Ponuditeljem, ne premaši 50% prava glasa od ukupno izdanih
dionica s pravom glasa.
VIII. Nadalje, utvrđeno je da su Zahtjevu za odobrenje objavljivanja ponude za
preuzimanje priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
IX. Obzirom da je Rješenjem Agencije od dana 10. kolovoza 2006. godine odobreno
objavljivanje ponude za preuzimanje Izdavatelja od strane društva Barr
Laboratories Europe B. V., 1012KK Amsterdam, Rokin 55, Kraljevina Nizozemska,
koja je objavljena dana 14. kolovoza 2006. godine u dnevnim novinama i dana 17.
kolovoza 2006. godine u »Narodnim novinama«, ponuda Ponuditelja za preuzimanje
dionica Izdavatelja, čije se objavljivanje odobrava ovim Rješenjem smatrat će
se, sukladno odredbi članka 16. stavak 2. Zakona, konkurentskom ponudom za
preuzimanje, ukoliko bude objavljena u razdoblju trajanja prethodno navedene
ponude za preuzimanje.
X. Uvidom u sadržaj ponude za preuzimanje i priloženu dokumentaciju, utvrđeno je
da je ponuda za preuzimanje sastavljena sukladno odredbama članka 12. stavak 1.
Zakona. Uvidom u priloženu dokumentaciju također je utvrđeno da je uz Zahtjev za
odobrenje objavljivanja ponude za preuzimanje priložena sva dokumentacija
propisana odredbama stavka 2. istoga članka Zakona. Stoga je temeljem odredbe
članka 13. stavaka 1. i 2. Zakona, odlučeno kao u točki 1. izreke.
XI. Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«, pa je
stoga odlučeno kao u točki 2. izreke.

UPUTA O PRAVNOM LIJEKU

Protiv ovog Rješenja, temeljem odredbe članka 19. stavak 2. Zakona o Hrvatskoj
agenciji za nadzor financijskih usluga, žalba nije dopuštena, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana primitka ovog Rješenja.

Zagreb, 31. kolovoza 2006.
Klasa: UP/I-450-08/06-10/37
Urbroj: 326-101/06-21

Predsjednik Uprave
**Ante Samodol**, v. r.

Rješenje, NN 97/2006-2254
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)